[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 21.3.2011

COM(2011) 130 τελικό

2011/0055 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την υπογραφή του πρωτοκόλλου της Nagoya-Kuala Lumpur περί ευθύνης και αποζημίωσης, συμπληρωματικού προς το Πρωτόκολλο της Καρθαγένης για τη βιοασφάλεια

ΑΙΤΙΟΛΟΓΙΚΗ ΕΚΘΕΣΗ

1. Το πρωτόκολλο της Καρθαγένης για τη βιοασφάλεια, που προσαρτάται στη Σύμβαση για την Βιοποικιλότητα, τέθηκε σε ισχύ στις 11 Σεπτεμβρίου 2003. Το πρωτόκολλο παρέχει, με βάση την αρχή της προφύλαξης, το πλαίσιο ασφαλούς μεταφοράς, χειρισμού και χρήσης έμβιων τροποποιημένων οργανισμών (ΕΤΟ) που λαμβάνονται με τη βοήθεια της σύγχρονης βιοτεχνολογίας και που ενδέχεται να είναι επιβλαβείς για τη διατήρηση και αειφόρο χρήση της βιοποικιλότητας, ή ενέχουν κινδύνους για την ανθρώπινη υγεία. Το πρωτόκολλο εστιάζεται, ειδικότερα, στη διασυνοριακή διακίνηση.

2. Το Συμβούλιο εξέδωσε, στις 25 Ιουνίου 2002, απόφαση για τη σύναψη, εξ ονόματος της Ευρωπαϊκής Κοινότητας, του πρωτοκόλλου για τη βιοασφάλεια. Το έγγραφο επικύρωσης από πλευράς Κοινότητας κατατέθηκε στις 27 Αυγούστου 2002.

3. Το άρθρο 27 του πρωτοκόλλου της Καρθαγένης υποχρεώνει την πρώτη Συνεδρίαση των Συμβαλλομένων Μερών (COP/MOP1) να δρομολογήσει διαδικασία για την εκπόνηση διεθνών κανόνων και διαδικασιών στον τομέα της ευθύνης και της αποζημίωσης λόγω ζημιών οφειλόμενων στη διασυνοριακή διακίνηση ζώντων τροποποιημένων οργανισμών, και να μεριμνήσει ώστε η εν λόγω διαδικασία να ολοκληρωθεί εντός τετραετίας.

4. Διεξήχθησαν διαπραγματεύσεις στην, ανοικτής προθεσμίας, ad hoc ομάδα εργασίας νομικών και τεχνικών εμπειρογνωμόνων στον τομέα της ευθύνης και της αποζημίωσης. Η εν λόγω ομάδα συναντήθηκε πέντε φορές από τον Μάιο 2005 έως τον Μάρτιο 2008. Στην τέταρτη Συνεδρίαση των Συμβαλλομένων Μερών (COP/MOP4) τον Μάιο 2008 στη Βόννη, η Γερμανία πέτυχε σημαντική πολιτική πρόοδο στις διαπραγματεύσεις. Τα μέρη συμφώνησαν να εργαστούν για την κατάρτιση νομικά δεσμευτικής πράξης βάσει της διοικητικής προσέγγισης της ευθύνης, προς έγκριση στην πέμπτη Συνεδρίαση (COP/MOP5) τον Οκτώβριο 2010 στη Nagoya της Ιαπωνίας. Συμφώνησαν επίσης να εκπονήσουν κατευθυντήριες γραμμές για την αστική ευθύνη.

5. Οι τελικές διαπραγματεύσεις σχετικά με τη νομικά δεσμευτική πράξη και τις κατευθυντήριες γραμμές για την αστική ευθύνη διεξήχθησαν στην ομάδα των «Φίλων των Συμπροέδρων» (FoC) στην οποία συμμετέχουν 26 από τα 160 συμβαλλόμενα μέρη του πρωτοκόλλου της Καρθαγένης, καθώς και σύμβουλοι από άλλα συμβαλλόμενα μέρη. Η ΕΕ διαθέτει δύο έδρες στην τράπεζα των διαπραγματεύσεων. Πραγματοποιήθηκαν τέσσερεις συνεδριάσεις της ομάδας FoC μεταξύ της τέταρτης και της πέμπτης Συνεδρίασης των Συμβαλλομένων Μερών.

6. Η Επιτροπή ενήργησε ως διαπραγματευτής της ΕΕ για τη νομικά δεσμευτική πράξη βάσει επίσημης εξουσιοδότησης που εγκρίθηκε από το Συμβούλιο τον Ιούνιο 2007 και παρατάθηκε εγκαίρως μετά την τέταρτη Συνεδρίαση των Συμβαλλομένων Μερών. Οι οδηγίες διαπραγμάτευσης εξειδικεύτηκαν αρκετές φορές λόγω εξελίξεων στις διαπραγματεύσεις, την τελευταία φορά στο Συμβούλιο Περιβάλλοντος της 11ης Ιουνίου 2010. Βάσει των οδηγιών, η Επιτροπή εντελλόταν να εξασφαλίσει ότι τα αποτελέσματα των διαπραγματεύσεων συνάδουν με τη σχετική νομοθεσία της Ένωσης και με τις βασικές αρχές του δικαίου των κρατών μελών περί ευθύνης και αποζημίωσης, και ότι είναι δυνατόν να εφαρμοστούν στην ΕΕ χωρίς τη θέσπιση ή την τροποποίηση ουσιωδών κανόνων περί αστικής ευθύνης. Η Επιτροπή διεξήγαγε τις διαπραγματεύσεις σε στενή συνεργασία με εμπειρογνώμονες από τα κράτη μέλη.

7. Στις 11 Οκτωβρίου 2010, η ομάδα συντονισμού της ΕΕ στην πέμπτη Συνεδρίαση των Συμβαλλομένων Μερών, στη Nagoya της Ιαπωνίας, υποστήριξε ομόφωνα τον τελικό συμβιβασμό που επιτεύχθηκε σχετικά με το συμπληρωματικό, προς το Πρωτόκολλο της Καρθαγένης για τη βιοασφάλεια, πρωτόκολλο της Nagoya-Kuala Lumpur περί ευθύνης και αποζημίωσης, θεωρώντας ότι βρισκόταν εντός των ορίων των συμφωνημένων θέσεων της ΕΕ και των οδηγιών διαπραγμάτευσης που είχαν δοθεί στην Επιτροπή.

8. Στις 15 Οκτωβρίου 2010, η τελική ολομέλεια της πέμπτης Συνεδρίασης των Συμβαλλομένων Μερών ενέκρινε επιτυχώς το συμπληρωματικό προς το Πρωτόκολλο της Καρθαγένης για τη βιοασφάλεια πρωτόκολλο της Nagoya-Kuala Lumpur περί ευθύνης και αποζημίωσης. Το πρωτόκολλο θα είναι ανοικτό προς υπογραφή στην έδρα του Οργανισμού Ηνωμένων Εθνών στη Νέα Υόρκη από τις 7 Μαρτίου 2011 έως τις 6 Μαρτίου 2012.

9. Με την απόφαση της πέμπτης Συνεδρίασης των Συμβαλλομένων Μερών, με την οποία εγκρίνεται το συμπληρωματικό πρωτόκολλο της Nagoya-Kuala Lumpur, καλούνται τα συμβαλλόμενα μέρη της ΣΒΠ να υπογράψουν το πρωτόκολλο το νωρίτερο δυνατόν και να καταθέσουν τα έγγραφα κύρωσης, αποδοχής ή έγκρισης ή τα έγγραφα προσχώρησης, αναλόγως της περιπτώσεως, προκειμένου να διασφαλιστεί η έναρξη ισχύος του πρωτοκόλλου το ταχύτερο δυνατό.

10. Στις 20 Δεκεμβρίου 2010, το Συμβούλιο χαιρέτησε την έγκριση του πρωτοκόλλου της Nagoya-Kuala Lumpur[1].

11. Βάσει των ανωτέρω, και με την επιφύλαξη της μεταγενέστερης σύναψης, είναι σκόπιμο ένας εκπρόσωπος της Ένωσης να υπογράψει το συμπληρωματικό προς το Πρωτόκολλο της Καρθαγένης για τη βιοασφάλεια πρωτόκολλο της Nagoya-Kuala Lumpur περί ευθύνης και αποζημίωσης.

2011/0055 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την υπογραφή του πρωτοκόλλου της Nagoya-Kuala Lumpur περί ευθύνης και αποζημίωσης, συμπληρωματικού προς το Πρωτόκολλο της Καρθαγένης για τη βιοασφάλεια

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 5,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

12. Σύμφωνα με το άρθρο 27 του Πρωτοκόλλου της Καρθαγένης για τη βιοασφάλεια, η Διάσκεψη των Συμβαλλομένων Μερών, συνερχόμενη ως Συνεδρίαση των Συμβαλλομένων στο εν λόγω Πρωτόκολλο Μερών, δρομολογεί κατά την πρώτη της συνεδρίαση διαδικασία για την εκπόνηση διεθνών κανόνων και διαδικασιών στον τομέα της ευθύνης και της αποζημίωσης λόγω ζημιών οφειλομένων στη διασυνοριακή διακίνηση ζώντων τροποποιημένων οργανισμών.

13. Τον Ιούνιο 2007, το Συμβούλιο εξέδωσε απόφαση με την οποία εξουσιοδοτείται η Επιτροπή να συμμετάσχει, εξ ονόματος της Ένωσης, στις διαπραγματεύσεις περί ευθύνης και αποζημίωσης όσον αφορά τα ζητήματα που εμπίπτουν στην αρμοδιότητα της Ένωσης, σύμφωνα με ορισμένες οδηγίες διαπραγμάτευσης. Η εν λόγω εξουσιοδότηση παρατάθηκε τον Οκτώβριο 2008 για να καλυφθούν τα τελευταία στάδια των διαπραγματεύσεων.

14. Η συνεδρίαση συντονισμού της Ένωσης, της 11ης Οκτωβρίου 2010, κατά τη διάρκεια της πέμπτης Διάσκεψης των Συμβαλλομένων Μερών, συνερχόμενης ως Συνεδρίαση των Συμβαλλομένων στο Πρωτόκολλο Μερών, στη Nagoya της Ιαπωνίας, κατέληξε σε ομόφωνη στήριξη του τελικού συμβιβασμού που επιτεύχθηκε σχετικά με το συμπληρωματικό προς το Πρωτόκολλο της Καρθαγένης για τη βιοασφάλεια πρωτόκολλο της Nagoya-Kuala Lumpur περί ευθύνης και αποζημίωσης, αφού διαπιστώθηκε ότι ενέπιπτε εντός των ορίων των συμφωνημένων θέσεων της ΕΕ και των οδηγιών διαπραγμάτευσης προς την Επιτροπή.

15. Στις 15 Οκτωβρίου 2010, η τελική ολομέλεια της πέμπτης Διάσκεψης των Συμβαλλομένων Μερών, συνερχόμενη ως Συνεδρίαση των Συμβαλλομένων στο Πρωτόκολλο Μερών, ενέκρινε με επιτυχία το συμπληρωματικό προς το Πρωτόκολλο της Καρθαγένης για τη βιοασφάλεια πρωτόκολλο της Nagoya-Kuala Lumpur περί ευθύνης και αποζημίωσης.

16. Το πρωτόκολλο θα είναι ανοικτό προς υπογραφή στην έδρα του Οργανισμού Ηνωμένων Εθνών στη Νέα Υόρκη από τις 7 Μαρτίου 2011 έως τις 6 Μαρτίου 2012.

17. Στις 20 Δεκεμβρίου 2010, το Συμβούλιο χαιρέτησε την έγκριση του πρωτοκόλλου της Nagoya-Kuala Lumpur[2].

18. Η συμφωνία πρέπει να υπογραφεί εξ ονόματος της Ένωσης, υπό την επιφύλαξη σύναψής της σε μεταγενέστερη ημερομηνία.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την παρούσα απόφαση ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν, εξ ονόματος της Ένωσης, το συμπληρωματικό προς το Πρωτόκολλο της Καρθαγένης για τη βιοασφάλεια πρωτόκολλο της Nagoya-Kuala Lumpur περί ευθύνης και αποζημίωσης.

Το κείμενο της προς υπογραφή συμφωνίας επισυνάπτεται στην παρούσα απόφαση.

Άρθρο 2

Η παρούσα απόφαση αρχίζει να ισχύει την ημέρα της έκδοσης της.

Βρυξέλλες,

Για το Συμβούλιο

Ο Πρόεδρος

[1] Βλέπε τα Συμπεράσματα του Συμβουλίου «Σύμβαση για τη Βιολογική Ποικιλότητα: Αποτελέσματα και συνέχεια της Διάσκεψης της Nagoya (11-29 Οκτωβρίου 2010) της 20ής Δεκεμβρίου 2010, παράγραφος 2.

[2] Βλέπε Συμπεράσματα του Συμβουλίου «Σύμβαση για τη Βιολογική Ποικιλότητα: Αποτελέσματα και συνέχεια της Διάσκεψης της Nagoya (11-29 Οκτωβρίου 2010) της 20ής Δεκεμβρίου 2010, παράγραφος 2.